Information til medarbejderne/CPOP teamet om igangsættelse af prøvehandling for udlevering af ortoser til børn med cerebral parese

I dette dokument beskrives, hvad medarbejderne/CPOP teamet skal gøre i forbindelse med prøvehandlingen.

**Indhold i prøvehandlingen:**

I prøvehandlingen vil vi fravige reglen om, at sektorerne imellem skal vurdere hvilket formål, der vejer tungest, når der er flere samtidige formål til stede. Vi har besluttet, at de afhjælpende formål er subsidiær til de behandlende formål, og vi samler ansvaret i en sektor – regionen.

Ortoserne ordineres derfor som behandlingsredskaber efter Sundhedslovens § 74 og "Cirkulære om afgrænsning af behandlingsredskaber, hvortil udgiften afholdes af sygehusvæsenet". Under prøvehandlingen vil ortoser således ikke blive behandlet efter reglerne om hjælpemidler i Serviceloven.

Regionen/hospitalerne og kommunerne betaler hver 50% af ortoserne.

**Formål med prøvehandlingen:**

Målet er, at vi med prøvehandlingen finder løsninger til mere smidige og sammenhængende patientforløb, hvor fokus er på familierne og en enklere administration.

**Målgruppe:**

Målgruppen er børn med cerebral parese (CP), som følger CPOP opfølgningsprogrammet, hvor børnene går til løbende kontrol på hospitalet. Prøvehandlingen omfatter ca. 360 børn ml. 0-18 år.

Prøvehandlingen gennemføres i alle 19 kommuner i Region Midtjylland og på de 4 Børn og Unge afdelinger på hospitalerne i Region Midtjylland.

**Ortoser omfattet af prøvehandlingen:**

* Ortoser til ben: AFO med stift led, AFO med stift led, Dictus/ATX eller tilsvarende, dropfodsskinner (præfabrikerede) og Twister
* Ortoser til arme/hænder: Håndskinner over håndled og Tommelfingerskinne
* Ortoser til krop: Stift korset og Blødt korset
* Lycradragt: Lycradragt og Lymeddragt
* Elektroniske ortoser/udstyr: Dropfodsstimulator og Mollii dragter

Disse ortoser er omfattet af prøvehandlingen, fordi ortoserne på samme tid har et behandlende og afhjælpende formål. Som følge heraf skal det ikke vurderes hver gang hvilket formål, der er det primære formål.

Der skal foreligge en lægefaglig vurdering af barnets/den unges behov for ortosen.

Deltagerne i det tværsektorielle CPOP team er enige om, at barnet/den unge har behov for ortosen.

**Hvornår gennemføres prøvehandlingen:**

Prøvehandlingen gennemføres i en afgrænset periode på et år fra den 15. september 2023 – 15. september 2024.

**Handlinger:**

Medarbejderne skal være opmærksomme på/gøre følgende i forbindelse med prøvehandlingen:

|  |  |
| --- | --- |
| Konsultation i det tværsektorielle CPOP team | Det tværsektorielle CPOP team omkring hvert barn mødes mindst en gang om året. Teamet består af læge (ortopædkirurg og/eller neuropædiater), kommunal trænende fysio- eller ergoterapeut, regional CPOP-koordinator og eventuelt en bandagist (deltagernes roller er beskrevet til sidst i dette dokument).  Formålet med konsultationerne er tværfagligt og tværsektorielt:   * At udføre en status på barnets behov, herunder vurdering af undersøgelsesresultaterne * At træffe beslutninger om f.eks. medicinsk behandling, operation og træning * At koordinere indsatsen på tværs af sektorerne * At vurdere barnets behov for ortoser og andet udstyr * At anbefale tiltag i barnets hjemlige rammer i forhold til eksempelvis støtte og hjælpemidler   Familierne og barnet deltager i konsultationerne, og alle indsatser sker i samarbejde med familierne.  Det anbefales, at fysioterapeuter/ergoterapeuter inden konsultationen har drøftet de terapeutiske områder igennem med forældre og barn på forhånd. |
| Vurdering af barnets behov for ortoser og udfyldelse af afdækningsskema om barnets behov for ortoser | Det tværsektorielle CPOP team vurderer barnets behov for ortoser. Ortopædkirurgen ordinerer ortoserne.  Det tværsektorielle CPOP team udfylder i forbindelse med konsultationen et afdækningsskema, hvori årsag og formål med anvendelse og udlevering af ortosen beskrives. Afdækningsskemaet journaliseres og anvendes i forbindelse med evaluering af prøvehandlingen.  Link til afdækningsskema: [Prøvehandling om udlevering af ortoser til børn med cerebral parese - Sundhedsaftalen (rm.dk)](https://www.sundhedsaftalen.rm.dk/varktojskasse/ortoser-til-born-med-cerebral-parese/) |
| Vurdering af barnets behov for ståsstøttestativ | Arbejdsgang i prøvehandlingen, når hospital eller kommune vurderer, at barnet har behov for et ståstøttestativ i hjemmet:   * Den medarbejder/sektor, der vurderer, at barnet har behov for et ståstøttestativ i hjemmet, arrangerer et møde mellem læge og kommunal myndighed (evt. trænende terapeut/kommunal CPOP koordinator) * Formål med mødet: Afklare formål med anvendelsen af ståstøttestativet i hjemmet og dermed afklare, hvem der skal levere ståstøttestativet * Medarbejderne udarbejder et kort referat fra mødet, hvor beslutninger og evt. udfordringer noteres. Link til skabelon for referat: [Prøvehandling om udlevering af ortoser til børn med cerebral parese - Sundhedsaftalen (rm.dk)](https://www.sundhedsaftalen.rm.dk/varktojskasse/ortoser-til-born-med-cerebral-parese/)   Det er vigtigt, at dialogen igangsættes så tidligt som muligt i processen, og at ”myndighed” i den enkelte kommune involveres.  Der opfordres til, at børnene anvender de ståstøttestativer, der er til rådighed på institutioner og skoler. |
| Inddragelse af bandagist | Det tværsektorielle CPOP team inviterer ved behov en bandagist med til konsultationerne. Bandagistens opgave er at yde råd og vejledning til CPOP teamet. Særligt i forhold til muligheder og begrænsninger i udformningen af ortoser.  Hvilken bandagist, der deltager, vil være forskelligt. Det kan f.eks. være den bandagist, som kender barnet/familien, eller det kan være den bandagist, som CPOP teamet vurderer har mest erfaring med fremstillingen af den type ortose, der er behov for. |
| Udlevering af ortosen | Lægen udfærdiger en henvisning med beskrivelse af hvilken type ortose, der skal fremstilles. Hospitalets EAN-nummer skal fremgå af henvisningen.  Link til henvisning: [Prøvehandling om udlevering af ortoser til børn med cerebral parese - Sundhedsaftalen (rm.dk)](https://www.sundhedsaftalen.rm.dk/varktojskasse/ortoser-til-born-med-cerebral-parese/)  Lægen udleverer henvisningen til familien, som herefter frit kan vælge en bandagist. Henvisningen er en del af den vederlagsfri sygehusbehandling. |
| Afregning af ortosen | Bandagisten sender fakturaen på ortosen til hospitalet.  Hospitalet godkender og betaler fakturaen.  Fakturaen på ortosen journaliseres og anvendes senere til afregning med kommunen jf. fordelingsnøglen 50/50. |

Nedenfor beskrives de opgaver/roller, deltagerne i CPOP teams har:

|  |  |
| --- | --- |
| **CPOP team deltagere** | **Opgave/rolle** |
| Læge  Ortopædkirurg | Foretager undersøgelser og anbefaler supplerende undersøgelser og behandling.  Har særlig viden om kirurgisk behandling af skader og lidelser i bevægeapparatet (knogler, led, muskler og sener)  Udfører operationer som seneforlængelse, opretning af fejlstillinger i leddene, operationer for hofteskred og udspændingsbehandling med gipsning. |
| Læge  Neuropædiater | Har det overordnede lægelige ansvar for børn med CP og er sammen med børneortopæden den gennemgående læge, som følger barnet i CPOP.  Stiller diagnosen Cerebral Parese og tilbyder deltagelse i CPOP.  Har særlig viden om sygdomme i hjerne og nervesystem og har ansvaret for den medicinske behandling af spasticitet.  Henviser til MR scanning af hjernen.  Følger den generelle udvikling af børn med CP (f.eks. tale, hørelse, syn, indlæring, psykisk udvikling) og er ansvarlig for medicinsk behandling af forskellige problemer, som nogle børn med CP kan udvikle (f.eks. epilepsi, spiseproblemer, vækstproblemer). |
| Den regionale CPOP koordinator  Fysioterapeut | Har en sundhedsfaglig, tværfaglig og tværsektoriel koordinerende funktion for børn med cerebral parese på tværs i Region Midtjylland.  Sikrer en løbende dialog, sparring og tæt opfølgning på indsatserne.  Har en faglig og koordinerende funktion. |
| Den kommunale CPOP koordinator | Tovholder/koordinator – en indgang til kommunen.  Sikrer en koordinering af den tværsektorielle sundhedsindsats med lægerne.  Sikrer kontinuitet og koordinering af kommunens opfølgning og sundhedsindsatser i den brede habiliteringsindsats.  Kommunens koordinator får tilsendt lister med tidspunkter for de tværfaglige CPOP konsultationer på kommunens børn, når de er inkluderet i CPOP, samt kvartalsvise opgørelser i forhold til kvalitetsmonitorering, på kommune niveau. |
| Den kommunale trænende ergoterapeut | Har viden om krop, bevægelse, sundhed, sygdom, behandling og træning.  Har fokus på forebyggelse af problemer og skader i bevægeapparatet.  Kender børnene fra institution, skole og de hjemlige omgivelser.  Udfører behandling og træning af barnet.  Undersøger børn med CP hvert halve år, vejleder og tilrettelægger træning.  Indberetter data til CPOP databasen – protokoller (Testresultater, mål, ortoser, hjælpemidler mm.).  Er ansvarlig for den kommunale opfølgning.  Følger op på, hvorvidt de indsatser der igangsættes, også virker efter hensigten.    Barnets CPOP protokoller ajourføres og anvendes som en del af drøftelserne i den tværfaglige CPOP konsultation. |
| Bandagisten | Ekstern rådgiver – deltager efter behov.  Designer, fremstiller og tilpasser ortoser til at aflaste, korrigere eller forhindre fejlstillinger i led.  Har viden om bevægeapparat og fysiologi.  Har en rådgivende funktion overfor C-POP teamet.  Er ikke automatisk leverandør af ortosen (familien har frit valg). |
| Forældrene | Varetager barnets ønsker og behov.  Har samtykkekompetence.  Er tætte samarbejdspartnere. |